CELEX: 32021D0031
Language: et
Date: 2021-01-13 00:00:00
Title: Komisjoni rakendusotsus (EL) 2021/31, 13. jaanuar 2021, milles sätestatakse Euroopa Parlamendi ja nõukogu määruse (EL) 2018/1862 rakenduseeskirjad seoses andmete kvaliteedi miinimumstandardite ja tehniliste kirjeldustega fotode, DNA-profiilide ja daktüloskoopiliste andmete sisestamiseks Schengeni infosüsteemi (SIS) politseikoostöö ja kriminaalasjades tehtava õigusalase koostöö valdkonnas ning millega tunnistatakse kehtetuks komisjoni rakendusotsus (EL) 2016/1345 (teatavaks tehtud numbri C(2020) 9228 all)

18.1.2021   
               
               
                  ET
               
               
                  Euroopa Liidu Teataja
               
               
                  L 15/1
               
            
         KOMISJONI RAKENDUSOTSUS (EL) 2021/31,
         13. jaanuar 2021,
         milles sätestatakse Euroopa Parlamendi ja nõukogu määruse (EL) 2018/1862 rakenduseeskirjad seoses andmete kvaliteedi miinimumstandardite ja tehniliste kirjeldustega fotode, DNA-profiilide ja daktüloskoopiliste andmete sisestamiseks Schengeni infosüsteemi (SIS) politseikoostöö ja kriminaalasjades tehtava õigusalase koostöö valdkonnas ning millega tunnistatakse kehtetuks komisjoni rakendusotsus (EL) 2016/1345
         
            
               (teatavaks tehtud numbri C(2020) 9228 all)
            
         
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 28. novembri 2018. aasta määrust (EL) 2018/1862, milles käsitletakse Schengeni infosüsteemi (SIS) loomist, toimimist ja kasutamist politseikoostöös ja kriminaalasjades tehtavas õigusalases koostöös ning millega muudetakse nõukogu otsust 2007/533/JSK ja tunnistatakse see kehtetuks ning tunnistatakse kehtetuks Euroopa Parlamendi ja nõukogu määrus (EÜ) nr 1986/2006 ning komisjoni otsus 2010/261/EL, (1) ja eriti selle artikli 42 lõiget 5,
         ning arvestades järgmist:
         
                     (1)
                  
                  
                     Politseikoostöö ja kriminaalasjades tehtava õigusalase koostöö valdkonna Schengeni infosüsteem (edaspidi „SIS“) sisaldab hoiatusteateid isikute ja esemete kohta, keda või mida liikmesriikide pädevad asutused otsivad, et tagada vabadusel, turvalisusel ja õigusel rajaneval alal kõrge turvalisuse tase.
                  
               
                     (2)
                  
                  
                     Vastavalt määruse (EL) 2018/1862 artikli 20 lõikele 3 võib isiku kohta SISi sisestatud hoiatusteatesse sisestada fotosid, näokujutisi, DNA-profiile ja daktüloskoopilisi andmeid (viimased hõlmavad sõrmejälgi ja peopesajälgi). Vastavalt määruse (EL) 2018/1862 artikli 22 lõikele 1 tuleks sellised andmed sisestada SISi, kui need on kättesaadavad.
                  
               
                     (3)
                  
                  
                     Määruse (EL) 2018/1862 artikli 42 lõigetes 1 ja 3 on sätestatud, et SISi sisestatud fotode, näokujutiste, DNA-profiilide ja daktüloskoopiliste andmete suhtes kohaldatakse kvaliteedikontrolli, et teha kindlaks nende vastavus andmete kvaliteedi miinimumstandarditele ja tehnilistele kirjeldustele.
                  
               
                     (4)
                  
                  
                     On vaja kehtestada rakendusmeetmed, millega määratakse kindlaks andmete kvaliteedi miinimumstandardid ja tehnilised kirjeldused selliste andmete SISi sisestamiseks ja nende seal säilitamiseks.
                  
               
                     (5)
                  
                  
                     Vastavalt määruse (EL) 2018/1862 artikli 43 lõikele 3 võib raskete kuritegude või terrorikuritegude toimumispaigast leitud täielike või osaliste sõrmejälgede või peopesajälgede alusel SISis säilitatavatest daktüloskoopilistest andmetest päringuid teha, kui on võimalik kindlaks teha, et need kuuluvad suure tõenäosusega raske kuriteo või terroriakti toimepanijale, ja tingimusel, et päring tehakse samaaegselt liikmesriikide asjaomastes riiklikes sõrmejälgede andmebaasides. Lisaks võivad liikmesriigid vastavalt määruse (EL) 2018/1862 artiklile 40 sisestada SISi tagaotsitavate tundmatute isikute kohta hoiatusteateid, mis sisaldavad üksnes raske kuriteo või terrorikuriteo toimumispaigast leitud daktüloskoopilisi andmeid. Erilist tähelepanu tuleks pöörata selliste daktüloskoopiliste andmete SISi edastamise suhtes kohaldatavate kvaliteedistandardite kehtestamisele.
                  
               
                     (6)
                  
                  
                     Tehnilistes kirjeldustes tuleks fotode SISi sisestamiseks ja seal säilitamiseks kindlaks määrata üksnes selline kvaliteeditase, mida kasutatakse isikusamasuse kinnitamiseks vastavalt kõnealuse määruse artikli 43 lõikele 1. Artikli 43 lõike 4 kohaselt isiku tuvastamiseks kasutatavate fotode ja näokujutiste SISi sisestamiseks ja talletamiseks nõutav kvaliteeditase tuleks sätestada hilisemas etapis, kui kõnealuses artiklis sätestatud tingimused on täidetud. eu-LISA peaks SIS II nõuanderühmaga konsulteerides töötama välja ja dokumenteerima käesolevas otsuses, SISi liidese juhenddokumendis ja üksikasjalikes tehnilistes kirjeldustes sätestatud standardite ja põhjalike tehniliste kirjelduste tehnilised üksikasjad. Liikmesriigid, Euroopa Liidu Õiguskaitsekoostöö Amet (Europol), Euroopa Liidu Kriminaalõigusalase Koostöö Amet (Eurojust) ning Euroopa Piiri- ja Rannikuvalve Amet peaksid arendama oma süsteeme kooskõlas kõnealustes dokumentides sätestatud tehniliste kirjeldustega.
                  
               
                     (7)
                  
                  
                     Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osalenud Taani määruse (EL) 2018/1862 vastuvõtmisel ning see ei ole tema suhtes siduv ega kohaldatav. Võttes siiski arvesse, et määrus (EL) 2018/1862 põhineb Schengeni acquis’l, teatas Taani 26. aprillil 2019 kooskõlas nimetatud protokolli artikliga 4, et ta on otsustanud määruse (EL) 2018/1862 oma siseriiklikusse õigusesse üle võtta. Seega on käesolev otsus rahvusvahelise õiguse kohaselt Taani suhtes siduv.
                  
               
                     (8)
                  
                  
                     Iirimaa osaleb käesolevas otsuses ELi lepingule ja ELi toimimise lepingule lisatud protokolli nr 19 (Euroopa Liidu raamistikku integreeritud Schengeni acquis’ kohta) artikli 5 lõike 1 ning nõukogu otsuse 2002/192/EÜ (2) artikli 6 lõike 2 kohaselt.
                  
               
                     (9)
                  
                  
                     Islandi ja Norra puhul kujutab käesolev otsus endast nende Schengeni acquis’ sätete edasiarendamist Euroopa Liidu Nõukogu ning Islandi Vabariigi ja Norra Kuningriigi vahelise lepingu (viimase kahe riigi osalemiseks Schengeni acquis’ (3) sätete rakendamises, kohaldamises ja edasiarendamises) tähenduses, mis kuuluvad nõukogu otsuse 1999/437/EÜ (4) artikli 1 punktis G osutatud valdkonda.
                  
               
                     (10)
                  
                  
                     Šveitsi puhul kujutab käesolev otsus endast nende Schengeni acquis’ sätete edasiarendamist Euroopa Liidu, Euroopa Ühenduse ja Šveitsi Konföderatsiooni vahelise lepingu (Šveitsi Konföderatsiooni ühinemise kohta Schengeni acquis’ (5) sätete rakendamise, kohaldamise ja edasiarendamisega) tähenduses, mis kuuluvad otsuse 1999/437/EÜ artikli 1 punktis G osutatud valdkonda, kusjuures nimetatud otsuse vastavat punkti tõlgendatakse koostoimes nõukogu otsuse 2008/149/JSK (6) artikliga 3.
                  
               
                     (11)
                  
                  
                     Liechtensteini puhul kujutab käesolev otsus endast nende Schengeni acquis’ sätete edasiarendamist Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ (7) rakendamise, kohaldamise ja edasiarendamisega) tähenduses, mis kuuluvad otsuse 1999/437/EÜ artikli 1 punktis G osutatud valdkonda, kusjuures nimetatud otsuse vastavat punkti tõlgendatakse koostoimes nõukogu otsuse 2011/349/EL (8) artikliga 3.
                  
               
                     (12)
                  
                  
                     Bulgaaria ja Rumeenia puhul on käesolev otsus õigusakt, mis põhineb Schengeni acquis’l või on muul viisil sellega seotud 2005. aasta ühinemisakti artikli 4 lõike 2 tähenduses ning seda tuleks tõlgendada koostoimes nõukogu otsustega 2010/365/EL (9) ja (EL) 2018/934 (10).
                  
               
                     (13)
                  
                  
                     Horvaatia puhul on käesolev otsus õigusakt, mis põhineb Schengeni acquis’l või on muul viisil sellega seotud 2011. aasta ühinemisakti artikli 4 lõike 2 tähenduses ning seda tuleks tõlgendada koostoimes nõukogu otsusega (EL) 2017/733 (11).
                  
               
                     (14)
                  
                  
                     Küprose puhul on käesolev otsus õigusakt, mis põhineb Schengeni acquis’l või on muul viisil sellega seotud 2003. aasta ühinemisakti artikli 3 lõike 2 tähenduses.
                  
               
                     (15)
                  
                  
                     Euroopa Parlamendi ja nõukogu määruse (EL) nr 2018/1725 (12) artikli 42 lõikega 1 kooskõlas konsulteeriti Euroopa Andmekaitseinspektoriga, kes esitas oma arvamuse 26. augustil 2020.
                  
               
                     (16)
                  
                  
                     Käesoleva otsusega ettenähtud meetmed on kooskõlas SIS-SIRENE politseikomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Määruse (EL) 2018/1862 artiklis 42 osutatud fotode, DNA-profiilide ja daktüloskoopiliste andmete SISi sisestamine ja seal säilitamine peab vastama käesoleva otsuse lisas sätestatud andmekvaliteedi miinimumstandarditele ja tehnilistele kirjeldustele.
         
         
            Artikkel 2
            Komisjoni  rakendusotsus (EL) 2016/1345 (13) tunnistatakse kehtetuks.
         
         
            Artikkel 3
            Käesolev otsus on adresseeritud liikmesriikidele, Euroopa Liidu Õiguskaitsekoostöö Ametile, Euroopa Liidu Kriminaalõigusalase Koostöö Ametile ning Euroopa Piiri- ja Rannikuvalve Ametile.
         
         
            Brüssel, 13. jaanuar 2021
            
               
                  Komisjoni nimel
               
               
                  komisjoni liige
               
               Ylva JOHANSSON
            
         
         
            (1)  ELT L 312, 7.12.2018, lk 56.
         
            (2)  Nõukogu 28. veebruari 2002. aasta otsus 2002/192/EÜ Iirimaa taotluse kohta osaleda teatavates Schengeni acquis’ sätetes (EÜT L 64, 7.3.2002, lk 20).
         
            (3)  EÜT L 176, 10.7.1999, lk 36.
         
            (4)  Nõukogu 17. mai 1999. aasta otsus 1999/437/EÜ Euroopa Liidu Nõukogu ning Islandi Vabariigi ja Norra Kuningriigi vahel sõlmitud lepingu teatavate rakenduseeskirjade kohta nende kahe riigi ühinemiseks Schengeni acquis’ sätete rakendamise, kohaldamise ja edasiarendamisega (EÜT L 176, 10.7.1999, lk 31).
         
            (5)  ELT L 53, 27.2.2008, lk 52.
         
            (6)  Nõukogu 28. jaanuari 2008. aasta otsus 2008/149/JSK sõlmida Euroopa Liidu nimel Euroopa Liidu, Euroopa Ühenduse ja Šveitsi Konföderatsiooni vaheline leping Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega (ELT L 53, 27.2.2008, lk 50).
         
            (7)  ELT L 160, 18.6.2011, lk 21.
         
            (8)  Nõukogu 7. märtsi 2011. aasta otsus 2011/349/EL Euroopa Liidu, Euroopa Ühenduse, Šveitsi Konföderatsiooni ja Liechtensteini Vürstiriigi vahelise protokolli (mis käsitleb Liechtensteini Vürstiriigi ühinemist Euroopa Liidu, Euroopa Ühenduse ja Šveitsi Konföderatsiooni vahelise lepinguga Šveitsi Konföderatsiooni ühinemise kohta Schengeni acquis’ rakendamise, kohaldamise ja edasiarendamisega) Euroopa Liidu nimel sõlmimise kohta, eelkõige seoses õigusalase koostööga kriminaalasjades ja politseikoostööga (ELT L 160, 18.6.2011, lk 1).
         
            (9)  Nõukogu 29. juuni 2010. aasta otsus 2010/365/EL Schengeni infosüsteemi käsitlevate Schengeni acquis’ sätete kohaldamise kohta Bulgaaria Vabariigis ja Rumeenias (ELT L 166, 1.7.2010, lk 17).
         
            (10)  Nõukogu 25. juuni 2018. aasta otsus (EL) 2018/934, mis käsitleb Schengeni infosüsteemiga seotud Schengeni acquis’ ülejäänud sätete jõustamist Bulgaaria Vabariigis ja Rumeenias (ELT L 165, 2.7.2018, lk 37).
         
            (11)  Nõukogu 25. aprilli 2017. aasta otsus (EL) 2017/733 Schengeni infosüsteemi käsitlevate Schengeni acquis’ sätete kohaldamise kohta Horvaatia Vabariigis (ELT L 108, 26.4.2017, lk 31).
         
            (12)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (13)  Komisjoni 4. augusti 2016. aasta rakendusotsus (EL) 2016/1345, mis käsitleb teise põlvkonna Schengeni infosüsteemi (SIS II) sõrmejäljekirjete andmete kvaliteedi miinimumstandardeid (ELT L 213, 6.8.2016, lk 15).
      
      
         
            LISA
            Andmete kvaliteedi miinimumstandardid ja tehnilised kirjeldused fotode, DNA-profiilide ja daktüloskoopiliste andmete kasutamiseks SISis
            1.   Daktüloskoopilised andmed
            
            1.1.   
                  SISis kasutatavate daktüloskoopiliste andmete kategooriad
               
            
            SISis võib kasutada järgmiste kategooriate daktüloskoopilisi andmeid:
            
                        a)
                     
                     
                        vajutatud sõrmejäljed, sealhulgas vajutatud pöidlajäljed ja vajutatud nelja-sõrme-jäljed;
                     
                  
                        b)
                     
                     
                        pööratud sõrmejäljed;
                     
                  
                        c)
                     
                     
                        peopesajäljed;
                     
                  
                        d)
                     
                     
                        sõrmejäljend: terroriaktide või muude uuritavate raskete kuritegude toimumiskohas avastatud tundmatu päritoluga täielikud või osalised sõrmejäljed;
                     
                  
                        e)
                     
                     
                        peopesajäljend: terroriaktide või muude uuritavate raskete kuritegude toimumiskohas avastatud tundmatu päritoluga peopesajälgede täielik või osaline kogum.
                     
                  1.2.   
                  Daktüloskoopiliste andmete lubatud vormingud
               
            
            Liikmesriigid võivad edastada kesksele SISile:
            
                        a)
                     
                     
                        andmed, mis on kogutud riiklikul tasandil reaalajas toimivate skaneerimisseadmetega, millega on võimalik koguda ja segmentida kuni kümmet erinevat sõrmejälge; pööratud, vajutatud või mõlemad jäljendid;
                     
                  
                        b)
                     
                     
                        tinti kasutades võetud sõrme- ja peopesajäljed; pööratud, vajutatud või mõlemad jäljed, mis on hiljem asjaomase kvaliteediga ja asjaomases resolutsioonis skaneeritud.
                     
                  Määruse (EL) 2018/1862 artikli 43 lõikes 2 määratletud keskne SIS sõrmejälgede automaatse tuvastamise süsteem (CS-SIS AFIS) peab olema ühilduv ja koostalitlusvõimeline punktides a ja b nimetatud daktüloskoopiliste andmete vormingutega.
            1.3.   
                  Andmete kvaliteedi miinimumstandardid ja tehnilised kirjeldused
               
            
            1.3.1.   Kausta- ja pakkimisvorming („daktüloskoopiline konteiner“)
            
            Daktüloskoopiliste andmete SISi edastamise vorming („daktüloskoopiline konteiner“) peab vastama ANSI/NIST (1) binaarsel vormingul põhinevale SIS NIST standardile.
            Keskse SISi (CS-SIS) tehnilise abi üksuse tasandil luuakse SIS NIST-kontroller, et kontrollida edastatud daktüloskoopilise konteineri vastavust määratletud SIS NIST-standardile.
            CS-SISi sõrmejälgede automaatse tuvastamise süsteem (AFIS) ei võta määratletud SIS NIST standardile mittevastavaid daktüloskoopilisi konteinereid vastu ja neid keskses SISis ei säilitata. Kui CS-SISi sõrmejälgede automaatse tuvastamise süsteem lükkab nõuetele mittevastava toimiku tagasi, saadab CS-SIS andmed edastanud liikmesriigile veateate.
            1.3.2.   Kujutiste vorming ja lahutusvõime
            
            Punkti 1.1 alapunktides a, b ja c osutatud sõrmejälje- ja peopesajälje kujutiste nominaalne lahutusvõime peab CS-SISis töötlemiseks olema kas 1 000 ppi või 500 ppi, millel on 256 halltooni. 500 ppi kujutised tuleb sisestada WSQ vormingus ning 1 000 ppi kujutised JPEG2000 (JP2) vormingus.
            Punkti 1.1 alapunktides d ja e osutatud sõrme- ja peopesajäljendi kujutiste lahutusvõime peab olema 500 või 1 000 ppi, et CS-SIS saaks neid töödelda. 500 ppi kujutised tuleb sisestada WSQ vormingus ning 1 000 ppi kujutised JPEG2000 (JP2) vormingus. Mõlema resolutsiooniga kujutise puhul tuleb kasutada kadudeta JPEG-tihendust.
            1.3.3.   Kvaliteedikünnised sõrmejälgede ja peopesajälgede kujutiste säilitamiseks ja kasutamiseks CS-SISi sõrmejälgede automaatse tuvastamise süsteemis (AFIS)
            
            Sõrmejälgede kujutised peavad CS-SISi sõrmejälgede automaatse tuvastamise süsteemis salvestamiseks ja kasutamiseks ületama SISi liidese juhenddokumendis ja üksikasjalikes tehnilistes kirjeldustes sätestatud kvaliteedikünnised.
            Liikmesriikidel soovitatakse enne daktüloskoopiliste kujutiste CS-SISile edastamist kontrollida nende vastavust kvaliteedinõuetele.
            Nõuetele vastavaid daktüloskoopilisi konteinereid, mis sisaldavad kvaliteedikünnise alla jäävaid sõrme- ja peopesajälgi, CS-SISi sõrmejälgede automaatse tuvastamise süsteemis ei säilitata ning biomeetriliste otsingute tegemiseks ei kasutata. Daktüloskoopilisi konteinereid, mis sisaldavad CS-SISi sõrmejälgede automaatse tuvastamise süsteemi poolt tagasilükatud daktüloskoopilisi kujutisi, võib kasutada üksnes isiku isikusamasuse kinnitamiseks kooskõlas määruse (EL) 2018/1862 artikli 43 lõikega 1. Kui CS-SISi sõrmejälgede automaatse tuvastamise süsteem on faili kujutiste halva kvaliteedi tõttu tagasi lükanud, saadab CS-SIS andmed edastanud liikmesriigile veateate.
            1.3.4.   Kvaliteedikünnised sõrme- ja peopesajäljendi kujutiste säilitamiseks ja kasutamiseks CS-SISi sõrmejälgede automaatse tuvastamise süsteemis
            
            CS-SISi sõrmejälgede automaatse tuvastamise süsteemis aktsepteerimiseks peavad sõrme- ja peopesajäljendi daktüloskoopilised kujutised vastama SISi liidese juhenddokumendis ja tehnilistes kirjeldustes sätestatud kvaliteedikünnistele.
            Nõuetele vastavaid daktüloskoopilisi konteinereid, mis sisaldavad kvaliteedikünnise alla jäävaid sõrme- või peopesajälgede kujutisi, CS-SISi sõrmejälgede automaatse tuvastamise süsteemis ei säilitata. Kui CS-SISi sõrmejälgede automaatse tuvastamise süsteem on faili kujutiste halva kvaliteedi tõttu tagasi lükanud, saadab CS-SIS andmed edastanud liikmesriigile veateate.
            1.4.   
                  Biomeetrilised otsingud
               
            
            CS-SISi sõrmejälgede automaatse tuvastamise süsteem pakub biomeetriliste andmete otsingu funktsiooni igat liiki daktüloskoopiliste kujutiste jaoks, mis vastavad punktides 1.3.3 ja 1.3.4 kehtestatud kvaliteedinõuetele.
            CS-SISi sõrmejälgede automaatse tuvastamise süsteemis tehtavate biomeetriliste otsingute eri kategooriate toimivusnõuded ja biomeetriline täpsus on sätestatud SISi liidese juhenddokumendis ja üksikasjalikes tehnilistes kirjeldustes.
            2.   Fotod
            
            Fotode SISi sisestamisel tuleb kasutada resolutsiooni vähemalt 480 × 600 pikslit ja värvisügavust 24 bitti.
            3.   DNA-profiilid
            
            DNA-profiili kirjeldamiseks kasutatav failitüüp peab järgima laiendatud märgistuskeelt (XML). SISis säilitatava DNA-profiili kirjeldamisel peab faili struktuur järgima kombineeritud DNA-indeksisüsteemi (CODIS) (2) standardit.
            
               (1)  USA riiklik infosüsteemide standard (American National Standard for Information Systems)/USA riiklik standardite ja tehnoloogia instituut (National Institute of Standards and Technology).
            
               (2)  https://www.fbi.gov/services/laboratory/biometric-analysis/codis